钦定古今图书集成/方舆汇编/职方典/第1533卷 > 铜仁府山川考 通志
## 钦定古今图书集成/方舆汇编/职方典/第1533卷 > 铜仁府山川考 通志

本府。〈铜仁县附郭。〉

东山　在府城内。突兀奇峭，俯瞰大江，涛声撼之，响振林木。绝壁间镌“云彩江声” 四大字，书径尺。书法遒劲，不知何人笔。明嘉靖中，太守李资坤即山顶建大观楼，一览尽江山之胜。久毁。

皇清顺治十八年，知府梁懋宸复建“双峰阁”于上。

石笏山　在府城东五里。高拱云端，俨然笏立。翀凤山　在府城北三里。回峰翥汉如飞凤。梵净山　一名月镜山，在乌罗司北六十里。群山耸峙，分为九支，中涌一峰，周围仅数丈，突兀陡绝，其高千仞，中如斧划。麓缔而巅连划处隔五六尺许，名曰“金刀峡。” 峡有飞桥相接，左右皆立梵宇，广阔可容数十人。寺侧各有石，名曰“说法台。” 陟者攀铁緪以上下，如蹈空而行，鲜不骇目惊心。寺在极顶，风峭不可瓦，冶以铁，来游之客，千里风烟，一览而尽。又山傍石出如笋者数四，悉穹窿峭拔，有曰拜佛台、曰香炉峰、曰绵絮崖、曰炼丹台、曰藏经崖，并曰定心水。山后有池，曰九龙池，又有辟支佛遗迹。山下九十九溪环绕，纡折而通楚蜀，黔中胜概无逾于此，方之中州名山亦未多得。

百丈山　在府城西一百里。层峦叠嶂，高不可攀。

天乙山　在府城东南一里。有石屹立山顶，每色赤，即有火灾。明嘉靖中，知府魏文相于山椒凿池，注水以厌之。

大万山　在万山司南三里。旧产砂，今废。天马山　在府南五里。

晒袍山　在天马山南一里。俱秀耸。

席帽山　在府西二里

三台山　在府西三里

半月山　与三台山相接，皆以形似名。

诸葛山　在府西十里。形势突兀，俯瞰诸垤，上有“武侯屯营” 故址。

狮子山　在府南七十里，以山形雄踞而名。玉屏山　在府南三十里。

将军山　：在府北六十里。

层障山　在府西百十里。层崖叠障，如壁立然。独崖山　在府西二百里，二峰独峙，险不可攀。蜗溪叠山　去府一百二十里，峻壁间有一石门，泉从门中出。岁旱祷之，风雨骤作。

五云山　去省溪司五里。常出五色云，故名。江头山　在省溪司西九十里，迪罗江出焉。磴山　在提溪司东二里。山高险，有石磴萦纡。

而上

滥泥山　：在提溪司西三十里。

森崖山　在平头司西。峰峦高耸，林木蓊郁，望之如云。

石梁山　在乌罗司东五里。山石横亘如栋梁。琴阁山　在石梁山东五里。

木降山　在石梁山东十三里。

迎虹山　在乌罗司西南，高出群峰之表。朝旭初升，山色光映。

新坑山　在废大万司北五里。岩谷幽邃，可以避兵。

文笔山　在府东南五里。高插云汉。

正人峰　在府城西三里许。原名岑嶂，又名文笔洞。督学沈思充题曰“正人峰。” 洞旁有大士青莲，界刘观察、邓总戎倡和磨崖。今寺毁，其诗尚存。

双贵峰　在府南十里，以两峰并峙而名。铜崖　在府城西南，当两江合流处，壁立千仞。明正德间，参议蔡潮建跨鳌亭于崖上。兵毁。

皇清康熙八年，邑令赵景福重建。相传元时有渔人

没江底得三铜人挽而出之。郡之得名以此。岑桃岩　，在府西百二十里。岩中有泉，常出云，祷雨辄应。

石榴坡　在平头司西南。道出乌罗司，最险仄。有毒雾，行者畏之。

木耳坡　：在乌罗司治旁。官道经其上，俯视群山森列，其下苍翠郁然。

观音囤　在乌罗司西三里。崖壁峭峻，卓然天险。上有三井，可容五百人，为土人避兵处。万胜磴　在乌罗司西南三十里。上亦有井，可容百人。苗乱，土人借此以避兵。

仙女洞　在省溪司北三里。相传有仙女修炼于此。

滴水洞　在府东五里

川江洞　在府北四十里，皆深邃。

大江　在府城西南。可通舟楫，至湖广辰溪县会于沅江。

小江　在府城西北。源出瓮济洞，至城东合于大江。

迪罗江　在省溪司北二里。源出江头山。乜江　在乌罗司治南。上纳乌罗溪、羊溪二水，下达湖广辰州，可通舟筏。

乌罗溪　：在乌罗司东。

木耳溪　在乌罗司南。其流迂曲，东抵平南寨，为水九十九折。

提溪　在提溪司西五里。源出滥泥山，引流而东，入铜仁大江。

前溪　在废大万山南一里。源出大万山，东北流入铜仁大江。

飞瀑泉　在府北十八里。

云含泉　去省溪司七里。岁旱，磔犬投之即雨。甘梗泉　，在乌罗司前。源出石隙中。分流为二，一清一浊。取其清者酿酒，味甚美。

木耳泉　，在乌罗长官司山洞中。日有盈缩，取水祷雨辄应。